google/wiki40b huggingface dataset:
עידו לביא

ביוגרפיה

לביא נולד בתל אביב. הוא בוגר בית הספר התיכון "אליאנס" בתל אביב. הוא החל לשחק כדוריד מגיל צעיר במסגרת מועדון אס"א תל אביב. תחילה שיחק בקבוצות הילדים ואחר כך בקבוצות הנערים והנוער של המועדון. הוא שימש בתפקיד הפיבוט, ובמהלך השנים התבלט במשחק ההגנה.

בליגת העל של ישראל

שנים רבות שימש לביא כציר המרכזי במשחק ההגנה של מועדונו, אס"א תל אביב. בתקופתו זכתה קבוצתו בכל התארים שזכתה בהם כל שנות קיומה: באליפות הליגה ובגביע המדינה בעונת 2001-2 ועוד ארבע פעמים נוספות בגביע המדינה בכדוריד. בשנת 2009 הוליך את קבוצתו לזכייה בגביע וכבש את שער הניצחון בדקה האחרונה למשחק.באותה שנה נבחר על ידי מעריב לשחקן השנה בהגנה. 
לביא היה שחקן הבית היחיד של ההרכב הראשון באס"א תל אביב במשך יותר מעשור, ועשרים שנים רצופות לא עזב את המועדון. הוא הפך לוותיק שחקני השדה ונחשב לבכיר שבהם. כדי להבטיח את הישארותו של לביא בקבוצה, האריך המועדון ברציפות את חוזה השחקן מאז שהפך בתום עונת 2012-13 לשחקן חופשי, עד תום עונת 2016-17. בתקופה זו מילא, לפי בקשת ההנהלה, את תפקיד קפטן הקבוצה.
לאחר שהנהלת אס"א תל אביב החליטה, בתום עונת 2016-17, להוריד ביוזמתה את הקבוצה לליגה השנייה, הלאומית, בשל מצוקה תקציבית, החליט לביא להיפרד מאס"א, אחרי 20 שנותיו בשורות המועדון. ב-20 במאי 2017 בחר לחתום על חוזה בן שנתיים עם הפועל ראשון לציון מצמרת ליגת-העל בכדוריד וזכה איתה בעונת 2017-18 הן באליפות ליגת-העל בכדוריד והן בגביע המדינה. כיום (בעונת 2019-20) הוא משחק בקבוצת הליגה הלאומית מכבי רעננה 
לביא הוסמך ב-2003 כמאמן כדוריד על ידי בית הספר למאמנים שבמכון וינגייט.

בנבחרת ישראל בכדוריד

לביא שיחק בנבחרות הנערים, הנוער, העתודה והנבחרת הבוגרת של ישראל. במסגרת הנבחרת הלאומית של ישראל שיחק בשנים 2002–2011 ועד לפרישתו היה שחקן מפתח בסגל הראשון, בעיקר במרכז ההגנה. בשנים 2008–2010 היה שחקן הנבחרת היחיד, ששיחק בכל משחקיה הבינלאומיים של ישראל ונחשב בעיני רבים לשחקן מרכז ההגנה הטוב ביותר בישראל באותה תקופה. במהלך הקריירה שלו סבל מפציעות רבות, ששיבשו את רצף ההשתתפות שלו במשחקי הנבחרת.
לביא בוגר הפקולטה להנדסה של אוניברסיטת בר-אילן והמסלול השנתי לתכנות והנדסת תוכנה של הטכניון. במקביל להיותו שחקן מקצועני עבד כמהנדס בדיקות תוכנה, בחברת HP Indigo. כיום הוא ראש צוות בדיקות תוכנה ב"מאנטיס ויז'ן", חברת הזנק המפתחת יישומים תלת-ממדיים לסמרטפונים. הוא נכדו של חבר הכנסת ומזכ"ל הסתדרות המורים לשעבר, ד"ר שלום לוין, ונין לחיים שלי, ממייסדי שכונת בית הכרם בירושלים.
מתגורר בהרצליה, נשוי לשלי ואב לשני בנים.
NO אקזיט

עלילה

תוכנית הריאליטי "בחירת ליבו", בו מתמודדות נשים על גבר אחד, משודרת זה העונה השנייה והמפיקים מתכוננים לעונה השלישית. המנהל הראשי זכי ריבנבך שמחפש במאי לעונה החדשה, ונזכר בתלמידו יהודה קוניץ מהחוג לקולנוע ובפרויקט הדוקומנטרי שלו, המתעד את שיקום חברו שהתעוור במהלך שירותו הצבאי, מה גם שתהליך השיקום פותח על ידי חברתו של יהודה, יעל. יהודה שואף לצלם סרט מ"מבט אחר", ממבט של עיוור, ולשם כך מנסה לגייס 50 אלף שקל, ללא הצלחה. כאשר זכי פונה ליהודה בהצעה לביים את העונה החדשה, יהודה לא מהסס לקחת את הפרויקט החדש ולביים אותו לפי רצונו ולפי מימון המנהל הראשי זכי.
Lana Del Rey (אלבום)

רקע והפקה

האלבום הופק על ידי דייוויד קאנה. האלבום בשונה מהאלבומים שיצאו אחריו, הופץ תחת שמה של לנה דל ריי ותחת השם "ליזי גרנט" שבאותה התקופה שימש אותה גם כן. האלבום עלה לאייטונס ב-4 בינואר 2010, בסמוך לצאתו. 
לאחר שהוציאה בשנת 2012 את Born to Die, שזכה להצלחה עולמית, אמרה דל ריי כי היא חולמת להוציא את האלבום הזה מחדש.
בנים על פני פרחים

העלילה

גאום ג'אן די (קו הי-סן) לומדת בשינווה, בית ספר יוקרתי, אליו היא התקבלה בזכות מלגה. לדעתה, בני כיתתה הם רדודים ובלתי נסבלים, במיוחד חבורת F4 הידועה לשמצה: גו ג'ון-פיו (לי מין-הו), יון ג'י-הו (קים היון-ג'ונג), סו יי ג'ונג (קים בום), וסונג וו בין (קים ג'ון), מלכי בית הספר הבלתי מעורערים שאף אחד, כולל המורים, לא מעז להתחיל איתם. איש לא מערער על מעמדם לבד מג'אן-די, שכועסת על גסותם ומבקרת בחריפות את ג'ון-פיו, מנהיג החבורה, מה שגורם לו לזעום עליה. ג'ון פיו מתאהב בג'אן-די, אבל היא מנהלת ידידות קרובה עם ג'י-הו, הרגיש והשקט. לאחר שג'י-הו טס לחו"ל כדי לחבור לחברתו הדוגמנית, ג'אן-די וג'ון-פיו הופכים להיות קרובים יותר, ואט אט מפתחים רגשות הדדיים האחד כלפי השני. אך מערכת היחסים ביניהם יוצרת בעיות. אמו של ג'ון-פיו, אשת עסקים אנוכית וחסרת רחמים, שמשמת כנשיאה של שינווה, משתדלת להפריד ביניהם ככל יכולתה. בינתיים חוזר ג'י-הו מחו"ל ומתכנן להתוודות בפני ג'אן-די על רגשותיו.
אלימלך

אֱלִימֶלֶךְ הוא דמות תנ"כית מתקופת השופטים המוזכרת במגילת רות. 
אלימלך מיוחס לשבט יהודה, ולפי המסורת היה בנו של נחשון בן עמינדב. היה בעלה של נעמי ואביהם של מחלון וכליון. המשפחה התגוררה בבית לחם יהודה. עקב הבצורת והרעב עזב אלימלך עם משפחתו את ארץ ישראל והלך לשדה מואב. 
על אודותיו ועל נסיבות עזיבתו את הארץ דורשים חז"ל: 
"אלימלך מגדולי הדור ומפרנסי הדור היה. וכיון שבאו שני רעבון אמר: עכשיו יהיו כל ישראל מסובין בקופתן על פתחי וזה בא בקופתו וזה בא בכפיפו. מה עשה? עמד וברח מפניהם."
לאחר זמן מת אלימלך."וימת אלימלך איש נעמי"(רות א,ג)-מכאן שאין איש מת אלא לאשתו (מסכת סנהדרין, גב) 
בניו, מחלון וכליון, נישאו לשתי נשים מואביות, רות וערפה. כעבור זמן מתו שני בניו. כלתו רות נישאה לבועז, שהיה קרוב משפחתו.
ממקרהו של אלימלך לומדים חז"ל על חומרת האיסור של יציאה מארץ ישראל:
"אלימלך, מחלון וכליון... מפני מה נענשו? מפני שיצאו מארץ לחוצה לארץ... שאפילו מי שיש לו זכות אבות, אינה עומדת לו בשעה שיוצא מארץ לחוצה לארץ.".
אילון לינדנשטראוס

ביוגרפיה

לינדנשטראוס נולד בשנת 1970 בירושלים, לנעמי וליורם לינדנשטראוס. הוא גדל בשכונת בית הכרם ולמד בתיכון ליד האוניברסיטה. חיבורו החזק עם המתמטיקה החל בתיכון, כשלבורנט בית הספר היה נותן לו חידות מתמטיות בהפסקות. בגיל 18 ייצג את ישראל באולימפיאדת המתמטיקה הבינלאומית וזכה במדליית ארד. הוא התגייס לתוכנית תלפיות ובמהלך שירותו זכה בפרס ביטחון ישראל. את שירותו בצה"ל סיים בגיל 26, בדרגת רב-סרן.
ללינדנשטראוס תואר ראשון במתמטיקה ופיזיקה, תואר שני ותואר דוקטור במתמטיקה, כולם מהאוניברסיטה העברית. בשנת 1999 קיבל תואר דוקטור, על עבודה שכותרתה "תכונות אנטרופיה של מערכות דינמיות", ונעשתה בהנחייתו של פרופסור בנימין וייס. על עבודה זו זכה בשנת 2001 בפרס חיים נסיהו במתמטיקה לדוקטורט מצטיין שאושר בישראל. לאחר קבלת התואר השלישי, עבר לינדנשטראוס לארצות הברית, שם שהה במכון למחקר מתקדם, באוניברסיטת סטנפורד, במכון קליי למתמטיקה וכן באוניברסיטת פרינסטון, שם מונה לפרופסור. החל משנת 2009 הוא נושא גם במשרת פרופסור במכון איינשטיין למתמטיקה שבאוניברסיטה העברית, והוא מחלק את זמנו בין האוניברסיטה העברית ואוניברסיטת פרינסטון.
בשנת 2010 זכה לינדנשטראוס במדליית פילדס, שניתנת לצעירים עד גיל 40, ובכך הפך לישראלי הראשון שזכה בפרס זה.
לינדנשטראוס טוען כי סף ההתאמצות שלנו לפתרון חידות ובעיות מתמטיות ירד כתוצאה מהקלות שבחיפוש בגוגל. הוא אומר שהדרך הטובה ביותר ללמוד היא לחשוב על בעיה לאורך זמן ולהתגבר על הרצון למציאת פתרונות מידיים.
לינדנשטראוס נשוי לאביגיל ואב לשלוש בנות. אביו, יורם לינדנשטראוס, היה פרופסור במכון איינשטיין למתמטיקה באוניברסיטה העברית. אמו, נעמי לינדנשטראוס, היא חוקרת בגמלאות במחלקה למדעי המחשב באוניברסיטה העברית ובן דודו של אביו הוא מבקר המדינה לשעבר, מיכה לינדנשטראוס.

מחקר

לינדנשטראוס עוסק בתחומי הדינמיקה, בעיקר בנושאי התורה הארגודית. כמו כן הוא מתמקד בשימושים של התורה הארגודית לבעיות בתורת המספרים. הוא שיתף פעולה עם מספר מתמטיקאים, בהם ז'אן בורגיין מהמכון למחקר מתקדם, מנפרד איינזידלר וברק וייס.
במאמר משותף עם מנפרד איינזידלר ואנטול קאטוק השיג התקדמות רבה לקראת הוכחת השערת ליטלווד לגבי קירובים דיופניטים. בעזרת שיטות דינמיות הוכיח לינדנשטראוס גרסה מסוימת של השערת Quantum Unique Ergodicity של פיטר סרנק.
בסדרת מאמרים בשיתוף מנפרד איינזידלר, Akshay Venkatesh ו-Philippe Michel הוא ניתח פעולות של טורוסים על מרחבי מנה בעלי עניין בתורת המספרים, כתוצאה מכך הכליל משפטים של הרמן מינקובסקי ושל יורי ליניק. פרופסור לינדנשטראוס קישר בין תורה טופולוגית, המכונה תורת המימד, ואנטרופיה. נוסף על כך לינדנשטראוס גם פיתח תורה המבחינה בין מערכות שונות בעלות אנטרופיה אינסופית. על פיתוח תורה זו וגילוי הקשר בין תורת המימד ואנטרופיה, זכה אילון לינדנשטראוס בפרס ע"ש בלומנטל, על עבודת הדוקטורט הטובה ביותר.
שפיטל אן דר דראו

גאוגרפיה

שפיטל אן דר דראו שוכנת על המורדות הדרומיים של רכס גרוקטל (Gurktaler Alpen) של האלפים המרכז-מזרחיים, בין אגן לורנפלד (Lurnfeld) לבין עמק נהר דראווה (בגרמנית: דראו) התחתון. על אף שמה המרמז על מיקומה על נהר דראו, הגרעין ההיסטורי של העיירה שוכן על גדות היובל הקטן, לייזר, שנשפך אל הדראו למרגלות הר גולדק, פסגה של רכס הרי גאיטל (Gailtaler Alpen) מדרום לעיירה, שאליו ניתן להגיע באמצעות רכבל.

היסטוריה

קיומה של שפיטל מוזכר לראשונה במסמך משנת 1191 שהוצא על ידי הארכיבישוף אדלברט מזלצבורג, כאשר הרוזנים הקרינתים המקומיים, הרמן הראשון ואוטו השני מאורטנבורג החזיקו בבית חולים ובו קפלה שנבנתה במקום בו עברה הדרך העתיקה שהובילה למעבר קטשברג ולזלצבורג וחצתה את נהר הלייזר. היישוב הסמוך קיבל ב-1242 זכויות של עיירת שוק. ב-1418 ירש הרמן השני, רוזן סילי את נחלות רוזנות אורטנבורג ואת שפיטל. ב-1436 הועלו רוזני סילי לדרגת רוזנים קיסריים, אך ב-1456 עם מותו של הרוזן אולריך השני, שנהרג בידי הוסאל שלו, לסלו יונידאי, נכחדה השושלת, ופרידריך השלישי, קיסר האימפריה הרומית הקדושה, שהיה גם דוכס קרינתיה, סיפח אליו את נחלתו.
פרידריך העניק לאזרחי העיירה את הזכות לבחור את שופטיהם ואת המועצה שלהם. ב-1478 הוחרבו שפיטל וסביבתה על ידי האימפריה העות'מאנית וזמן קצר לאחר היא נכבשה על ידי כוחות ממלכת הונגריה בהנהגתו של מתיאש הראשון, מלך הונגריה, יריבו משכבר הימים של פרידריך. בעקבות חורבן שהומט עליה כנקמה על מרידת איכרים ושתי שריפות שהתחוללו ב-1522 וב-1729, המשיכה שקיעתה של שפיטל. ב-1524 הפקיד פרדיננד הראשון, קיסר האימפריה הרומית הקדושה את רוזנות אורטנבורג לשעבר בידיו של שר האוצר שלו, גבריאל פון סלמנקה-אורטנבורג.
החל מ-1533 הקימו רוזני סלמנקה-אורטנבורג את טירת פורסיה (Schloss Porcia) על הכיכר המרכזית של שפיטל כמקום מגוריהם. הבניין, שנבנה בסגנון של ארמון איטלקי, נחשב לאחד מטירות הרנסאנס החשובות ביותר באוסטריה. הם גם בנו מחדש את בית החולים מעברו השני של נהר הלייזר ואת כנסיית מריה של הבשורה הקתולית בסגנון גותי מאוחר על יסודות הכנסייה מהמאה ה-13 שנבנתה בסגנון רומנסקי. ב-1662 עברה שפיטל לידיהם של רוזני בית גוריציה, בעליהם של טירת פורסיה עד שנת 1918. כיום מתקיים בטירה מדי שנה פסטיבל תיאטרון קומדי קלאסי ובה שוכן גם המוזיאון להיסטוריה מקומית. ב-1537 בנתה משפחת האצולה קיוונהילר את מעונה מול הטירה, שכיום משמש כבניין העירייה המקומי.
ב-1797 נכבשה שפיטל על ידי כוחות הרפובליקה הצרפתית הראשונה במהלך המלחמות הנפוליאוניות של הקואליציה האנטי-צרפתית הראשונה. ב-1809 היא סופחה יחד עם קרינתיה העלית אל המחוזות האיליריים הצרפתים על פי הסכם שנברון. לאחר שהאזור הוחזר לידי האימפריה האוסטרית בעקבות קונגרס וינה, החלה הכלכלה המקומית להתפתח במהירות וב-1871 היא חוברה אל מסילת הברזל האוסטרית הדרומית. במהלך המאבקים האלימים נגד הכוחות היוגסלבים לפני משאל העם בקרינתיה שנערך ב-1920, הייתה שפיטל לזמן קצר מקום המושב הזמני של ממשלת קרינתיה, שנמלטה מקלגנפורט. ב-1930 הוענקו לשפיטל זכויות רשמיות של עיירה. החל מ-1995 שוכנת בשפיטל האוניברסיטה למדעים שימושיים של קרינתיה.
זאב נחום בורנשטיין

רבי זאב נחום בורנשטיין (לעיתים: בּאָרנשטיין; ~ה'תק"פ, 1820 - י"ב באלול ה'תרמ"ה, 23 באוגוסט 1885) היה רב וראש ישיבה פולני, רבה של ביאלא פודולסק ורבם של רבים מגדולי יהדות פולין בדור שלאחריו. מחבר הספר אגודת אזוב.

ביוגרפיה

נולד לפייגל חיה ולרב אהרן משצ'קוצ'ין, מחסידי החוזה מלובלין, רבי שמחה בונים מפשיסחה ורבי דוד מללוב. למד אצל רבי שלום צבי הכהן מזגיערש. נישא לדובריש בת הרב מרדכי הירש ארליך והתגורר בבנדין, שם נולד לו בנו אברהם ב-1839. ב-1850 התמנה כרבה של אולקוש. ב-1856 התמנה כרבה של העיר ביאלה בה כיהן עד פטירתו.
היה מחסידי רבי מנחם מנדל מקוצק שהיה גם מחותנו. לאחר שבנו - חתן האדמו"ר, החל לנהוג תחתיו באדמו"רות, קיבל אותו כרבו.
יוחנן זראי

ביוגרפיה

זראי נולד בבודפשט שבהונגריה. לפי עדותו, הוא נמשך בילדותו לנגינה על פסנתר לאחר ששמע את סיפוריו של אביו, עיתונאי במקצועו, שעבד כמזכירו של גוסטב מאהלר. דודו הוא בלה זרקוביץ (Zerkovitz Béla), מלחין מצליח ומוכר בהונגריה.
הוא שרד את השואה לאחר שהיה בגטו ובמחנה ריכוז במערב הונגריה, ניצל מצעדת המוות למאוטהאוזן באמצעות תעודות מזויפות, ותרם גם להצלת הוריו. לאחר השואה למד באקדמיה למוזיקה בבודפשט ובאוסטריה.
עלה לישראל בשנת 1950. גר ביפו ובעין גב ולימד באקדמיה למוזיקה בירושלים.
הלחין מספר רב של שירים ללהקות צבאיות שונות, בהם "רוח סתיו", "אחד גבוה ושניים קטנים", "כוכב הצפון" ושירי הזיכרון "אחי הצעיר יהודה" ו"מי שחלם".
עבד בקול ישראל בניצוח, ויצר מוזיקה לתסכיתי רדיו רבים.
הלחין מוזיקה ושירים להצגות תיאטרון ולסרטי קולנוע ישראלים, בין היתר עבד יחד עם הפזמונאית נעמי שמר על יצירת השירים וההפקה המוזיקלית של המחזמר "חמש-חמש" והלחין את פסקול הסרט "סאלח שבתי" עם השירים "לי ולך" ו"משיח הזקן" ואת הפסקול לסרט "נס בעיירה".
במהלך שנות השישים הלחין שירים לאמנים מובילים ושיתף פעולה רבות עם הפזמונאים חיים חפר ודידי מנוסי. בין שיריו: "אם רק תבואי בחמש", "צריף ישן", "תן לגמור מילה" ו"תפוח הזהב" בביצוע שלישיית גשר הירקון, "שיר הקטר", "הסלע האדום", "למה לא אמרת לי" ו"שיר ההד" בביצוע אריק לביא. חלק משיריו בוצע על ידי אשתו, הזמרת ריקה זראי, כשבין להיטיה היו "גן השקמים" ו"קול אורלוגין".
בשנת 1971 היגר לקלן שבגרמניה, עקבות הזמנה ליצור מוזיקה ניסיונית משולבת בוידאו-ארט. בהמשך, עבד שם בתרפיה במוזיקה עם ילדים פגועים והכיר את רעייתו השלישית, רוזמרי. 
בשנת 1992 עבר לגור בהולנד. 
במאי 2010 ערך התיאטרון הקאמרי מופע מחווה לזראי.
היה נשוי לזמרת ריקה זראי מסוף שנות החמישים עד לגירושיהם בתחילת שנות ה-70, בשנת 1959 נולדה להם בת, יעל.
נפטר ב-29 בדצמבר 2016 בהולנד.
דב פלג

דב פלג (5 בספטמבר 1927 – 18 בספטמבר 2009) היה מזכיר הקיבוץ הארצי בין השנים 1979–1984.
נולד ב-5 בספטמבר 1927. בשנת 1952, כשהיה בן 25, התמנה למזכיר ההנהגה הראשית של השומר הצעיר, והיה בתפקיד שנתיים. שימש כמרכז המשק בקיבוץ סער ואחר כך כמזכיר הקיבוץ. בוגר לימודי תואר ראשון ושני בכלכלה. בשנים 1972-5 שימש כרכז המחלקה הכלכלית בקיבוץ הארצי. בין השנים 1979 ל-1984 שימש כמזכיר הקיבוץ הארצי, ואחר כך כיהן כראש האגף לביטחון סוציאלי בהסתדרות (1983–1986).
ייסד את אגודת ניצן בנתניה הפועלת עם ילדים בעלי לקויות למידה.
נפטר ב-18 בספטמבר 2009.
היה נשוי לרבקה ואב לשלושה.
דיספוריה מגדרית בילדות

התמודדות

בעבר ניסו למנוע התנהגות מגוונת מגדרית ונון-קונפורמיות מגדרית בילדים באופן שנתפס כטיפול המרה.
לפי חלק מהחוקרים, כגון הפסיכולוגים קנת' צוקר  ודביטה סינג (Devita Singh), הפרעת זהות מגדרית בילדים נוטה לכלול תחלואה נלווית כגון טראומה או דיכאון קליני שייתכן שהיא עצמה גורמת לדיספוריה ולעיתים ניתן למנוע הדיספוריה בתנאי וגורמיה הם בעיה פסיכולוגית נלווית אשר תטופל בהצלחה - ספק טראומטית וזאת בעזרת טיפול לקבלת שונות מגדרית במודל של קנת' צוקר ודביטה סינג; טיפול שמטרתו לעזור לילד לקבל את גופו ומראהו כמו גם את ביטויו המגדרי ולהגיע כביכול לשלווה נפשית ולמחיקת הדיספוריה המגדרית ללא הורמונים וניתוחים או לפחות, מבלי להתחיל עם הורמונים וניתוחים שהם בלתי הפיכים בילדות, בטרם הילד יכול לכאורה לבצע החלטה מושכלת בעניין זה ומאחר שיש ילדים שהתחרטו על טיפול הורמונלי. לפי דביטה סינג שיעורי הדעיכה הטבעית של דיספוריה מגדרית בילדות עשויים להגיע ל-80%. ]

המשכיות התופעה בבגרות

אצל חלק מהילדים החווים אי התאמה מגדרית בילדות, דועכת התופעה בבגרותם. חלק אחר מהבוגרים שיש להם אי התאמה מגדרית יגיעו לבגרות ויפתרו את חוסר ההתאמה באמצעות התאמה מגדרית מכוונת (שינוי מין). חלק מהילדים שמפגינים נון-קונפורמיות מגדרית בילדות, בין אם יאובחנו כבעלי ובין אם לא, עשויים לחזור בהם מן הרצון להשתנות בבגרות, ובפרט לאחר אירוע נפשי מכונן הגורם להם לקבל את עצמם כמו שהם (דעיכה טבעית של דיספוריה מגדרית בילדות, desistance); חלק מהילדים טענו שהם למדו לקבל עצמם כמו שהם. המצב המנוגד לדעיכה טבעית של דיספוריה מגדרית בילדות מכונה "המשכיות של דיספוריה מגדרית".
מחקר עוקבה שנערך ב-2013 במרפאה היחידה בהולנד המטפלת במתבגרים הסובלים מדיספוריה מגדרית, העלה כי מבין 127 הילדים מתחת לגיל 12 שפנו למרפאה עקב דיספוריה מגדרית בשנים 2000–2008 והגיעו לפחות לגיל 15 עד 2012, 37% הוגדרו כמתמידים ('persisters') לאחר שחזרו למרפאה שוב וביקשו טיפולים רפואיים להתאמה מגדרית. לגבי 63% האחרים (71% מהבנים ו-50% מהבנות) שלא שבו למרפאה, הונח שהדיספוריה המגדרית שלהם דעכה ('desisters').
טרוויס פימל

ביוגרפיה

טרוויס פימל נולד בשנת 1979 בעיר ויקטוריה (אוסטרליה) וגדל בחווה של 22,000 דונם בלוקינגטון. הבן שן ג'ני וכריס והצעיר מבין שלושת האחים בבית. בצעירותו עבר למלבורן בעקבות שאיפותיו לשחק כדורגל אוסטרלי מקצועי והצטרף למועודון הכדורגל של סנט קילדה אולם הוא שבר את רגלו טרם תחילת העונה מה שמנע את המשך דרכו בקבוצה.

קריירת דוגמנות

קריירת הדוגמנות שלו החלה כאשר סוכן מוכשר של סוכנות הדוגמנות צ'דוויק גילה אותו בחדר כושר בו התאמן פימל. בשנת 2002 חתם בסוכנות הדוגמנות של אלי איי מודלס. היה הדוגמן הראשון אשר קיבל שכר של 6 ספרות לשנה כאשר הוא חתם על חוזה דוגמנות בחברת קלווין קליין.
המגזין האמריקאי פיפל בחר אותו כרווק הסקסי ביותר של אמריקה בשנת 2002. הוא הופיע במגזינים נחשקים ובתוכניות טלוויזיה ביניהם התוכנית של ג'ימי קימל ושרון אוסבורן.
העדפתו למשחק לעומת דוגמנות הובילה אותו לדחות הצעה לשמש כשופט בתוכנית הטלוויזיה האוסטרלית "תעשה אותי סופר מודל".

קריירת משחק

למד משחק בהוליווד תחת המורה למשחק איוונה צ'אבאק ולקח לו שנתיים כדי לקבל את האודישן הראשון שלו. היה השחקן הראשי בסדרת הטלוויזיה
"טרזן" בשנת 2003. תואר על ידי הסי אין אן כאחד מחמשת הדברים הטובים ביותר שקרו עכשיו בעולם הבידור.
פימל גילם תפקידים במסכים גדולים ואף קטנים, בשנת 2008 הוא גילם תפקיד של רוצח בסרט "גולש, אחי" עם השחקנים מת'יו מקונוהיי ווודי הרלסון.
בשנת 2013 פימל חתם על חוזה לתפקיד השחקן הראשי בסדרת הטלוויזיה הוויקינגים בה גם מככבים השחקנים גבריאל ביירן וקתרין ויניק, הסדרה צולמה באירלנד ומספרת על סקנדינביה האכזרית והמיוחדת בתחילת המאה התשיעית. פימל מגלם בסדרה את רגנאר לודברוק המבוסס על רגנאר האגדי של הוויקינגים. כמו כן בשנת 2016 הוא שיחק בתור השחקן הראשי של הסרט "וורקראפט" המבוסס על משחק המחשב. בהמשך השנה שיחק לצד גרטה גרוויג בקומדיה הרומנטית "הרומן של מגי" בבימויה של רבקה מילר.
אנה קנאקיס

ביוגרפיה

קנאקיס נולדה במסינה לאם איטלקיה ואב יווני, בשנת 1977 היא נבחרה למיס איטליה, היא ייצגה את איטליה בתחרות מיס תבל 1981 ובתחרות מיס אירופה 1981 שם נבחרה לסגנית שנייה.
ב-1983 שיחקה בתפקיד הראשי בסרט המדע הבדיוני "2019, After the Fall of New York", ב-1989 שיחקה בסרט "מלך נאפולי" (’O Re) אודות פרנצ'סקו השני, מלך שתי הסיציליות, ב-1990 שיחקה בסרט "הקמצן", הגרסה הקולנועית של המחזה הקמצן של מולייר ובשנה זו שיחקה גם ב"עונת הענקים", סרט ביוגרפי על מיכלאנג'לו, ב-1991 שיחקה במיני סדרה הבריטית "קתרינה הצעירה" העוסקת בחייה יליזבטה, קיסרית רוסיה ובסרט "כסף" לצד אריק סטולץ, ב-1993 שיחקה בסדרה "הנסיכה אלכסנדרה", ב-2006 שיחקה בסרט ההיסטורי "התחקיר" לצד דולף לונדגרן.
נענע המים

מאפיינים

נענע המים היא צמח המגדל שורשים מעובים תחת פני הקרקע, מהם הוא מוציא גבעולים שיכולים להגיע לגובה 90 ס"מ. חתך הגבעול רבוע, וגונו יכול להיות סגול או ירוק. העלים נעים בין מחודדים למעוגלים, בגודל 2-6 ס"מ. התפרחות כדוריות, עשויות מספר רב של פרחים בגוון ורוד בהיר או לילך, ומושכות מאביקים רבים. הצמח מתרבה הן מזרעים והן מייחורים.

תפוצה

נענע המים מקומית לדרום מערב אסיה, צפון מערב אפריקה וחלקים מאירופה. הצמח הובא על ידי אדם לצפון ודרום אמריקה, חלקים מאוסטרליה ומספר איים באוקיינוס האטלנטי. נענע המים משגשגת במקווי מים מתוקים כגון שלוליות חורף, שפות אגמים, נחלים, תעלות ועוד. השורשים מעדיפים קרקע גירית עם חומציות קלה, ואם הצמח גדל בתוך מים הגבעולים יצמחו מעל פני המים.

בני כלאים

נענע המים מכליאה את עצמה בקלות עם נענע קרחת ליצירת נענע חריפה.
מכבי עירוני קריית גת (כדורגל)

היסטוריה

הקבוצה הוקמה כמכבי קריית גת בשנת 1961 על ידי יהודה איוניר ששימש גם באותה התקופה כיו"ר הקבוצה. הקבוצה נרשמה לראשונה לעונת המשחקים 1961/1962.
בשנת 1969 רכש המועדון את קבוצת "מכבי כפר גבירול" מרחובות על רקע פירוקה, ותפס את מקומה בליגה ב'.
בשנת 1982 הצליחה הקבוצה לעלות לליגה א' לראשונה בתולדותיה, אך לאחר עונה אחת ירדה בחזרה לליגה ב'. בשנת 1985 עלתה שוב לליגה א' ושיחקה בליגה זו תשע שנים, עד שבשנת 1994 הצליחה להעפיל לליגה הארצית (ליגת המשנה דאז).
למרות תקציב דל הצליחה הקבוצה בסוף שנות התשעים לתקוע יתד בליגת המשנה. בעונת 1999/2000 אף הובילה הקבוצה את צמרת הליגה הלאומית למשך מחזורים רבים אך בסוף העונה הצליחה קבוצת הפועל צפרירים חולון להעפיל על חשבונה לליגת העל.
בעונת 2000/2001 מונה גילי לנדאו למאמן הקבוצה, ועל אף שלא הייתה פייבוריטית לעלייה במשך כל העונה, הצליחה הקבוצה להידבק לצמרת ולאחר שרשרת ניצחונות בישורת האחרונה של העונה הצליחה להעפיל לליגת העל במחזור האחרון על חשבון הפועל כפר סבא, מכבי הרצליה, הפועל רמת גן ובית"ר באר שבע שנלחמו עמה במאבק העלייה.
בעונת 2001/2002 שיחקה הקבוצה לראשונה בתולדותיה בליגת העל. במהלך העונה רשמו חניכיו של לנדאו בעיקר הפסדים אך הצליחו לרשום את הניצחון הגדול ביותר בתולדות הקבוצה, 4–0 באצטדיון קריית אליעזר מול מכבי חיפה, אחד משני ההפסדים היחידים שנחלה מכבי חיפה באותה עונה בדרכה לאליפות. בעת שידור משחק זה אירע פיגוע בשכונת בית ישראל בירושלים. במשך דקות ארוכות שודר המשחק בערוץ 2 במקביל לשידור הדיווח על הפיגוע, אירוע שכונה "המסך המפוצל" וגרר ביקורת. הקבוצה סיימה במקום האחרון באותה עונה וחזרה לליגה הלאומית. הקבוצה נשארה בליגה השנייה עד שנת 2004, במהלכה הורדה הקבוצה לליגה א' עקב חובות כבדים ונרכשה על ידי אוהדי הקבוצה מימון לסרי, שלמה ואיציק אסור ועופר אלקבץ.
לאחר משא ומתן ממושך, בתחילת עונת 2012/2013 שינתה הקבוצה את שמה למכבי עירוני קריית גת לאחר איחוד עם קבוצת מ.ס. קריית גת שקיבלה על עצמה את ניהול מחלקת הנוער. במהלך שנת 2013 עברה הבעלות על הקבוצה לשלושה אנשי עסקים מקומיים, אורן יצחקוב, מיכה יפרח ושמעון אמסלם. יצחקוב מונה ליו"ר הקבוצה ויפרח עמד בראשות העמותה המנהלת את הקבוצה.
בעונת 2013/2014 התמקמה הקבוצה בצמרת טבלת הליגה לקראת מאבק להעפלה לליגה הלאומית. במחזור ה-26 הקבוצה ניצחה בביתה 1–0 את היריבה העיקרית למאבק על העלייה הפועל מרמורק, ושלושה מחזורים לסיום העונה ניצחה 3–1 בחוץ את עירוני בת ים, והבטיחה את מקומה בליגה הלאומית לאחר עשור בליגה א'.
בעונת 2014/2015 סיימה הקבוצה במקום החמישי בפלייאוף העליון בליגה הלאומית. ב-2 במאי 2016 הובסה הקבוצה 1–6 על ידי הפועל נצרת עילית, וירדה בחזרה לליגה א' אחרי שנתיים בליגה הלאומית, לאחר שסיימה את עונת 2015/2016 במקום האחרון בטבלה.
סרגיי ויטה

הרוזן סרגיי יולייביץ' וִיטֵּה (ברוסית: Серге́й Ю́льевич Ви́тте; הולנדית: Witte;‏ 29 ביוני 1849 - 13 במרץ 1915), נודע גם בתור סרגיוס ויטה היה מדינאי רב השפעה ומי שעמד בראש תיעושׂ האימפריה הרוסית. הוא היה גם מחבר מנשר אוקטובר וקידם את החוקה הרוסית הראשונה. וייטה גם היה ראש מועצת השׂרים (ראש הממשלה הרוסית).
הוא נולד בטביליסי שבגאורגיה בשנת 1849 במשפחה של גרמנים-בלטים. למד באוניברסיטת אודסה. לאחר הלימודים עבד במערכת מסילות הברזל. 
בתפקידו של ויטה כשׂר האוצר הרוסי מ-1892, ביצע רפורמות רבות ברוסיה שהראשונה ביניהן הייתה תיעושׂ המדינה. עזב את התפקיד בשנת 1903. בשנים 1905–1906 היה ראש הממשלה. במהלך מהפכת 1905 נאלץ להתפטר לטובת מחליפו איוואן גורמיקין.
התחתן עם יהודיה שהתנצרה.

פגישתו עם הרצל

באוגוסט 1903, לאחר פרעות קישינב, נפגש איתו תאודור הרצל. ויטה פתח בנאום אנטישמי: "היהודים מספקים די סיבות לאיבה. יש בהם שחצנות אופיינית, אולם רובם עניים, ומפני שהם עניים הם מלוכלכים ועושים רושם דוחה. הם גם עוסקים בכל מיני עיסוקים מכוערים, כרועי-זונות ומלווים בריבית. ומשום כך קשה כל-כך להגן עליהם. ובכל זאת, הנני ידיד היהודים". ויטה הוסיף כי קשה להגן עליהם משום ש"מיד יקומו ויאמרו כי קנו אותך בכסף". לדבריו, אמר לצאר המנוח אלכסנדר השלישי: "אילו היה אפשר להטביע ששה או שבעה מיליונים היהודים בים השחור, הייתי מצדד בכך בהחלט. אבל אם אי-אפשר הדבר, יש להניח להם לחיות". הרצל הציג את תוכניתו ליציאת היהודים וביקש מוויטה שהממשלה תנקוט "צעדים מסוימים של עידוד", וויטה השיב: "אך הרי מעודדים את היהודים להגירה, למשל בבעיטות באחוריים". הרצל הציג את בקשותיו, ובהן הסרת האיסור על רכישת מניות הבנק הציוני. ויטה הבטיח לעזור.
בורבון (משקה)

בורבון (Bourbon whiskey) הוא סוג של ויסקי המיוצר בארצות הברית ונקרא על שם מחוז בורבון שבמדינת קנטאקי.
הבורבון הוא ויסקי העשוי מתירס. לפי החוק, בבורבון חייב להיות לפחות 51 אחוז של תירס ואחוז האלכוהול בתום תהליך הזיקוק הסופי לא יעלה על 80 אחוז. תהליך היישון שלו מתבצע בתוך חביות עץ אלון שעברו השחמה (שרפת החבית מבפנים), ובכך מזורז תהליך היישון ומתווסף טעם מעושן לוויסקי. בורבון מיושן בדרך כלל במשך 2 עד 4 שנים, וישנם גם כאלה המיושנים זמן רב יותר ואיכותם נחשבת גבוהה יותר.
אלישע אבינר

קורות חייו

נולד בצרפת בשם אלישע זושא לנגנאואר, לזאב הכהן ולדבורה לנגנאואר.
בגיל 6 התייתם מאביו. בגיל 14 בעקבות בקשת אחיו הרב שלמה אבינר עלה לישראל ולמד בישיבת נתיב מאיר. מגיל 18 עד 28 למד בישיבת מרכז הרב אצל הרב צבי יהודה קוק. בהיותו בישיבה היה אחד העורכים של הספר "מאמרי הראי"ה", שבו קובצו מאמרים של הראי"ה קוק שנדפסו, בעיקר בחייו, בכתבי עת שונים. למד גם אצל הרב שאול ישראלי והרב אברהם שפירא.
משנת 1982 מלמד הרב אבינר בישיבת ברכת משה במעלה אדומים. בתחילה לימד גמרא ולאחר מכן עבר ללמד לקראת מבחני סמיכה לרבנות. הוא מעביר גם שיעורים בכתבי הראי"ה ושיחות כלליות. הרב אבינר משמש גם כרב קהילת פני שמואל במעלה אדומים. הוא פעיל בעמותת צהר ובעבר היה חבר הנהלה בארגון. במשך שנים לימד אמונה בישיבת מרכז הרב.
הרב אלישע אבינר משמש כמנהלו החינוכי של "לב אבות", קו חם ואתר אינטרנט שנועדו לייעץ להורים בנושאי חינוך מתבגרים. הוא כותב בקביעות מאמרים בנושא חינוך בעלון פרשת השבוע "באהבה ובאמונה" ומשדר תוכנית שבועית העוסקת בחינוך ברדיו גלי ישראל.
נשוי לשרה לבית אטיק, מתגורר במעלה אדומים בסמוך לישיבה. לזוג עשרה ילדים. כמה מהם רבנים. אחיו, הרב שלמה אבינר, הוא ראש ישיבת עטרת כהנים.
הלל בן נפתלי הירץ

ביוגרפיה

נולד בבריסק שבאיחוד הפולני-ליטאי בשנת 1615. לרב נפתלי הירץ. למד תורה אצל דודו הרבי ר' העשיל מקרקוב, בערך עד גיל 30.
נישא לבת של עשיר מווילנה ועבר לגור שם. הוא כיהן כדיין בבית דינו של רבי משה לימא.
בשנת 1670 עבר לכהן כרב בקהילת המבורג עד לשנת 1680. את מקומו כדיין מילא רבי שבתי כהן (הש"ך). לאחר מכן עבר לזאלקווא, שם כיהן כרב עד פטירתו.
שימש כציר בוועד ארבע ארצות.
נפטר בשנת 1690.

חיבורו

הספר "בית הלל", שאותו כתב, הוא פירוש על כל השולחן ערוך, אולם רק על החלקים יורה דעה ואבן העזר הודפס פירושו, בידי בנו, ושני החלקים האחרים כמו גם פירושו על התורה, נותרו בכתב יד.